Video: Droomhuis vir skoolverlaters van kinderhuis‘n Inwoner van die President Kruger-kinderhuis in Pretoria wys hulle tuin. (Foto: Skermgreep uit video) Die Afrikaanse Toekomstrust, in samewerking met Just Imagine Properties se Dream Team en die sanger Jo Black en sy broer, Willem Engelbrecht, het ŉ projek van stapel gestuur om ŉ sogenaamde Huis van Drome te skep vir die skoolverlaters van die President Kruger-kinderhuis in die Moot, Pretoria. Dié kinders wat op 18-jarige ouderdom en nadat hulle gematrikuleer het elders ŉ heenkome moet vind, sal in dié droomhuis gehuisves word. Die Huis van Drome-projek is van stapel gestuur as lanseerplatform om jong mense toe te rus om ŉ sukses van hul lewens te maak en hulle ŉ geleentheid te bied wat kinderhuiskinders wat matrikuleer nie noodwendig beskore is nie. “Ons stap al ŉ lang pad saam met die President Kruger-kinderhuis en het ŉ groot liefde vir die Moot-omgewing. Ons het met die kinderhuis geskakel en hulle het ŉ behoefte vir ŉ heenkome vir die matrikulante wat ná skool die kinderhuis moet verlaat, geopper. “Dit was vir ons belangrik om vir hierdie kinders die geleentheid te gee wat elke persoon in sy en haar lewe nodig het, deur die behoefte aan ŉ heenkome te vervul, eerder as dat hulle weer na die omstandighede waaruit hulle in die eerste plek kom, moet terugkeer,” sê die Dream Team. Die Huis van Drome bied ŉ heenkome vir dié jong mense wat opleiding in hul onderskeie loopbane moet begin, maar wat nie ouers of familielede het wat hulle kan help deur die geskikte omgewing en geleenthede te bied nie. Die huis kan vir tien jong mense ŉ naskoolse oorbruggingsgeleentheid bied vanwaar hulle kan studeer, ŉ internskap doen en selfs aansoek doen vir ŉ bestuurslisensie. Albert Bredenhann van Pixel Pro Photography is betrokke by Just Imagine Properties as fotograaf en het só van die projek te hore gekom. Hy het ŉ besoek aan die kinderhuis afgelê en met die kinders gesels wat volgende jaar ŉ ander heenkome moet kry nadat hulle matriek geskryf het. Die video’s wat hy van dié ontmoeting gemaak en op sosiale media geplaas het, het intussen soos ŉ veldbrand op platforms soos Facebook en TikTok versprei. “Dit was ŉ baie positiewe ervaring om met die kinders by die kinderhuis kennis te maak en as’t ware op ŉ toer van hulle huis geneem te word,” het Bredenhann aan Maroela Media gesê. “Dit was glad nie ŉ somber affêre nie en die kinders lyk baie gelukkig. Dit was lekker om te sien dat hulle ŉ groot tuin en swembad het, ŉ massiewe eetsaal en ŉ klerekamer wat hulle die ‘Woolies’ gedoop het,” sê hy. Volgens Engelbrecht verg die projek langtermyn-betrokkenheid om volhoubaar te wees. “Die planne is daar om langtermyn-betrokkenheid van die Moot-gemeenskap te verseker en nie net eenmalige skenkings nie. Die Dream Team sal saam met die Afrikaanse Toekomstrust die projek fasiliteer en verseker dat dié groot droom vir die area op ŉ baie gefokusde manier deur die jong volwassenes uitgeleef word.” Die publiek kan by die projek betrokke raak deur te help met geldelike skenkings vir die maandelikse bedryfskoste van die Huis van Drome. Om betrokke te raak, maak telefonies kontak met Elanie (083 446 8082) of Annchen (082 561 6555) van Just Imagine Properties, of stuur ŉ e-pos na [email protected]. President Kruger Children's Homes Initiative President Kruger Kinderhuise Inisiatief | President Kruger Children's Homes initiative Just Imagine Properties' Dream TeamIn samewerking met die | in collaboration with the Afrikaanse ToekomstrustRaak betrokke | Get involved: office2@justimagineproperties.comDankie Jo Black vir julle betrokkenheidwww.justimagineproperties.com #DreamTeam #community #love Posted by Just Imagine Properties on Thursday, November 4, 2021